Kažimír, Peter, podpredseda vlády a minister financií SR (2014-11-10):
Ďakujem veľmi pekne. Tak dovoľte, aby som sa k vám prihovoril. Tak presne po dvadsiatich štyroch hodinách tuším, že to na mňa vždycky vychádza, niekedy pred polnocou. Ja by som, teda by som poprosil, keby sme, ak budete na mňa reagovať, aby to bolo tak, že ak by ste mali pocit, že to nie je k veci, je to na pána Novotného. Naozaj, my si to teraz tak trošku rozdáme z tohto pohľadu. Pretože ono okrem toho, že je dôležité, kto čo hovorí, čo sa hovorí, je strašne dôležité, kto to hovorí. A ak ste včera, pán poslanec Novotný, napríklad z pána ministra Kaliňáka mali pocit, aj mnohí vaši kolegovia, že je teda skoro až kabaretný umelec, tak musím povedať, že vaše vystúpenie, ktoré som mal možnosť iba časť teda vidieť, sa určite, môže určite súťažiť s výkonom pána Kaliňáka aj do dĺžky, aj z hľadiska farby hlasu, aj obsahu. A keďže ja si osobne myslím, a u mužoch to tuším platí obzvlášť, že my vraj teda nevieme robiť viac vecí naraz, aspoň ženy to o nás tvrdia, ja neverím v to, že by, že by niekto tak dobrý rečník a tak dobrý až umelec v tomto, v oblasti, mohol byť zároveň aj dobrým lekárom. Takže ja som celkom rád, že ste tu a že sa nemusím u vás nechať ošetriť. Ak som, ak Jofo hovoril o tom, že sa, že vás tá téma baví, jak sa v nej vyznáte, tak ja som tu zakričal, a naozaj si to aj myslím, a niečo som aj počul, lebo pochádzam z Košíc, vás to aj veľmi dobre živí, to remeslo. Teda nielen poslancovanie a pôsobenie na politickej scéne celé roky, ale dobre to živí aj vašu rodinu, alebo aspoň to živilo, pokiaľ ste mali možnosť tuším pôsobiť v železničnej, bývalej železničnej nemocnici. Možno by ste niekedy mohli informovať verejnosť o tom, ako to pôsobenie v tej nemocnici skončilo a z akých, z akých dôvodov. Ale toto, toto môže byť možno trochu, trochu osobné. Ale ak hovoríme o tom, čo sa deje v zdravotníctve z pohľadu zadlženia, tak ja trvám na tom, že Veriteľ 1 a Veriteľ 2 z pohľadu systémového zásahu boli peniaze, peniaze, ktoré prepadli do jednej diery, pretože sa z hľadiska systému zastavenia zadlžovania nič neudialo, nič zásadného. Ani za vašich vlád a nič zásadného ani za našich vlád. To ja proste, viete, že, poznáte ma z pohľadu korektnosti, aby som tieto veci pripustil. To, čo ale sa deje počas tejto vlády, za posledné dva roky, že sa naozaj na mesačnej báze verejne môžete dozvedieť, ako je to so zadlžením zdravotníctva, že sa na ročnej báze, na základe aj vzniku rozpočtovej rady, o ktorú sme sa pričinili naozaj aj my, a to nemôžte nijakým spôsobom zaprieť, že všetky informácie ohľadom zadlženia verejného zdravotníctva sú prístupné a dokonca aj číselne, číselne hodnotiteľné. Na základe posledných rozhodnutí Eurostatu dokonca dlh celého verejného zdravotníctva sa stáva súčasťou verejného dlhu definitívne a natrvalo, bez akejkoľvek možnosti fixlovania. To znamená, každý koncoročný stav, zmeny stavu pohľadávok je zaznamenateľný a stáva sa súčasťou stavu verejných financií v položke verejného dlhu. Ak hovoríme o stave za posledné dva roky, tak jednu vec, ktorú nemôžte uprieť, je to, že dynamika rastu poklesla. A kľúčové, kľúčové je to, pán poslanec Novotný, že sa zmenili tí klienti, ktorí generujú dlh, a že sa početnosť štátnych nemocníc znížila. Sústreďuje sa dneska z hľadiska toho, kto sa podieľa najviac na zadlžení každoročnom, sa sústreďuje už v podstate kľúčovo do Bratislavy. Vy veľmi dobre tie čísla poznáte. Ale naozaj v tých ďalších centrách, v Banskej Bystrici, v Košiciach sa podarilo tieto čísla stiahnuť na minimum. V niektorých dokonca to hospodárenie vyrovnať. Ja som vyhlásil verejne niekoľkokrát a stále si za tým stojím, že pokiaľ nedôjde k zastaveniu zadlžovania verejného zdravotníctva, tak nie som ochotný hovoriť o jeho oddlžení. A to platí vo všeobecnosti a v každom. Viem si predstaviť jednu výnimku, ak vieme garantovať, že sa konkrétne jedno zdravotné zariadenie prestalo zadlžovať, potom môžeme pristúpiť, ale muselo by to byť v súlade s pravidlami štátnej pomoci, čo nie je vôbec jednoduché a čo ste nedodržali ani pri tých 310 mil., lebo ste neoddlžili celé verejné zdravotníctvo, a môžeme byť len šťastní, že zatiaľ sa to nestalo predmetom nedovolenej štátnej pomoci, ktorou by sa zaoberal Brusel, z vašich čias z roku 2011. Takže to je jediná možnosť, ak by sme mali garantovateľné a v časovom rade potvrdené, potvrdené výsledky hospodárenia, ktoré budú potvrdzovať, že dané zariadenie je z hľadiska udržateľnosti svojho hospodárenia preč od červených čísel, vtedy by sme mohli hovoriť o oddlžení. A to z racionálnych dôvodov, nie z dôvodu odmeny toho alebo onoho nominanta alebo manažéra, ale z toho dôvodu, že oddlženie predstavuje zlacnenie. Tiež viete, o čom hovorím, hovorili ste tu o tom. Pretože riziko, ktoré dodávatelia dnes znášajú, by sa neprenášalo do cien, ktoré tu sú. A to je, myslím si, že racionálny postoj, o ktorom by sme sa, na ktorom by sme sa mohli dohodnúť naprieč snemovňou. Lebo, a to je pravdou a viete, že sa to dialo aj pri oddlžení v roku 2011, akékoľvek použitie neštátnych finančných aktív na takýto účel by muselo prejsť, samozrejme, aj rokovaním Národnej rady. Čiže nie je to v kompetencii ani ministra financií, ani ministra zdravotníctva, dokonca ani vlády. Tak hovorí zákon a je to správny zákon, ktorý hovorí, že o použití štátnych finančných aktív môže minister rozhodnúť, ale len v súlade so znížením verejného dlhu, to znamená záväzkov štátu voči svojim investorom, ale rozhodne nie zníženie dlhu záväzkov jednotlivých súčastí verejných financií. A keď hovorím o Veriteľovi a takisto to je taká, to je taká veľká cesta do minulosti. Ja som do politiky prišiel zo súkromného biznisu a vstúpil som do politiky v roku 2006. A v roku 2006, viete, že som nastúpil po zvolení do Národnej rady na pozíciu štátneho tajomníka rezortu financií. A bolo pre mňa šokujúcim byť konfrontovaný s vysporiadaním Veriteľa č. 1. O tom tiež vy asi niečo viete. A viete o tom veľmi dobre, pretože ste sekundovali, sekundovali ešte oveľa mladší, samozrejme, pán poslanec, projektu, projektu Rudolfa Zajaca z hľadiska celkovej koncepcie fungovania nášho verejného zdravotníctva, ktorých prvky naozaj prežívajú až dodnes a ktorých, a to s vami súhlasím, z hľadiska ústavného a z hľadiska ochrany investícií nie je také jednoduché sa zbaviť. A máme na to zásadný, a nielen ideologický, ale aj pragmatický názor, na to, či ich meniť máme, alebo nemáme. Ja som presvedčený, že ich meniť právo a povinnosť máme, akurát sa nevieme dohodnúť na tom ako. Potom, potom súhlasím. A že to nie je lacný a jednoduchý projekt, na tom sa, aj po zákaze zisku, neúspešnom z pohľadu, z pohľadu ústavnosti, sme sa všetci presvedčili. Ale ak hovoríme o Veriteľovi, tak idem tak trošku do minulosti. A pán Lipšic si to tiež bude pamätať, že druhá Dzurindova vláda, ktorá v závere svojho volebného obdobia sa musela opierať o obchodovateľnú skupinu poslancov HZDS, ktorí sa tam niekedy, teraz už hovorím ako človek, ktorý vtedy čítal noviny a nebol v politike, musel sa usilovať. To znamená, vaša strana, vaši bossovia museli kupovať hlasy na jednotlivé projekty. Myslím si, že zdravotnícka reforma bola jedna z týchto súčastí. Mám dokonca pocit, že tento projekt a spôsob schválenia tohto projektu v tejto úctivej Národnej rade bol predmetom aj šetrenia prokuratúry a možno aj Špeciálnej prokuratúry. Nie som právnik a celkom som aj rád, že nie som, takže neviem, nepamätám si detaily. Ale to, že to smrdí a že to vždycky smrdelo, to je asi pravda. Tam sa v istom období ku koncu druhej Dzurindovej vlády predstavitelia KDH, možno aj za účasti pána Lipšica, rozhodli zbaliť svoje švestky a odísť z vlády. A boli v podstate predčasné voľby. Neboli s veľkým odstupom, bolo to pár mesiacov. No ale tam došlo k veľkému upratovaniu. A tak sa možno aj stalo, že Veriteľ musel byť zlikvidovaný, zlikvidovaný ako doslova, trochu skôr, ako sa s tým rátalo. A ak spoločnosť Veriteľ bola spoločnosť, ktorá pôsobila v kompetencii rezortu financií, a pôsobili v nej ľudia, ktorí následne behom pár dní sa stali dodávateľmi istých služieb do spoločnosti Penta, tak ak hovoríme, že tá spoločnosť pracovala so stovkami miliónov eur, vtedy to bolo niečo, prepáčte, ja si to číslo presne nepamätám, niečo medzi 10 a 15 mld. korún, čiže môžeme hovoriť niečo medzi 400 až 500 mil. eur, ktorými prešli, takáto suma peňazí prešla cez Veriteľa 1, tak ja vám poviem len to úplné finále. Prvá vláda Roberta Fica a ministerstvo financií, ktoré, ktoré vtedy obsadili nominanti SMER-u, to znamená Jano Počiatek a ja v tomto menovaní, našla archív, asi takých 20 bežných metrov písomností v takých klasických šanónoch, aké si viete predstaviť, tým úplne najklasickejším spôsobom, z hľadiska spisového poriadku veľmi zanedbateľným alebo veľmi pochybným spôsobom z hľadiska orientácie. V podstate tam nebolo možné sa zorientovať a nič nájsť a nič ani dokázať. Ale najpikantnejší bol spôsob, akým sa spoločnosť vysporiadala s likvidáciou serveru. Keďže Jofo takisto pochopí, že sme už aj v roku 2006 boli niekde z hľadiska elektronizácie v situácii, keď sa s elektronickými dátami pracuje lepšie ako s papierovými, tak milí nominanti, v danom prípade SDKÚ, zlikvidovali spoločnosť Veriteľ, cez ktorú prešla suma niečo medzi 10 až 15 mld. eur (pozn. red.: správne má byť – „10 až 15 mld. korún“) tak, že ju zlikvidovali v autoservise Dunajská Streda za 10-tisíc korún slovenských. A pikantné je na tom, že ten autoservis dokonca ani na tej adrese nikdy neexistoval. Čo bolo také dôležité, že niekto z konateľov spoločnosti Veriteľ, cez ktorú prešlo 10 až 15 mld. slovenských korún, to znamená niečo medzi 400 až 500 mil. eur, museli zlikvidovať server?! To znamená všetky zásadné spojiteľné informácie v autoservise Dunajská Streda skartovať, zničiť, rozbiť?! Čo bolo tak, čo bolo tak dôležité, že sa musela vláda, ktorá v predčasných voľbách sa musela uchádzať, alebo strany, ktoré ju zastupovali v roku 2006, a museli to proste urobiť o pár mesiacov skôr, čo tam bolo také, tak strašne nepríjemné, že sa museli vysporiadať so svojou minulosťou pri narábaní s takýmito verejnými zdrojmi spôsobom likvidácie v autoservise?! Nemá to nič spoločné s cétečkom v Piešťanoch, to, o čom hovorím. Má to spoločné len s tým, že vždy je dôležité, že kto hovorí a nielen, čo hovorí. A to sa týka aj pána Novotného a aj, bohužiaľ, všetkých ďalších predstaviteľov SDKÚ, ktorí sa postavili alebo podpísali pod návrh odvolania vlády Roberta Fica v záležitosti CT, v záležitosti nielen CT, ale organizovaného zločinu, ako som to, tu bolo proste pomenované predkladateľom Matovičom. Je to dôležité. A v prípade, v prípade tohto návrhu a v prípade vystupujúcich predstaviteľov SDKÚ, dokonca špeciálne špecialistu, ktorý sa zdravotníctvu aj v tejto dobe venoval, je dôležité pomenovať aj túto skutočnosť. Ďakujem. (Potlesk.)